b'\n_START_ARTICLE_\nTarvastu j\xc3\xb5gi\n_START_SECTION_\nKirjeldus\n_START_PARAGRAPH_\nJ\xc3\xb5gi on 26,8 km pikk ja 111,4 km\xc2\xb2 valgalaga. J\xc3\xb5gi kuulub Ida-Eesti vesikonda ja V\xc3\xb5rtsj\xc3\xa4rve alamvesikonda. J\xc3\xb5gi saab alguse Kannuk\xc3\xbclast 79,5 m k\xc3\xb5rgusel merepinnast ja suubub Sooviku k\xc3\xbclas V\xc3\xb5rtsj\xc3\xa4rve, 34 m k\xc3\xb5rgusel merepinnast._NEWLINE_J\xc3\xb5kke suubuvad Purgi oja, K\xc3\xb5rtsioja, Raudoja, Nuki oja, Kure oja, P\xc3\xb5draoja, Raaga oja ja Viirgoja. J\xc3\xb5ele on paisutatud Kooli paistiik, Pikru paisj\xc3\xa4rv ja Tarvastu paisj\xc3\xa4rv, varem on j\xc3\xb5el asunud ka Nahkle paisj\xc3\xa4rv._NEWLINE_J\xc3\xb5e kaldal on mitmes kohas Devoni liivakivi paljandeid, nende hulgas ka kaitsealune Kullam\xc3\xa4e paljand. Matu vesiveski varemetest 400 m allavoolu on j\xc3\xb5e vasakul kaldal Matu koobas. Tarvastu l\xc3\xa4hedal Sooviku k\xc3\xbclas asuvad k\xc3\xb5rgel j\xc3\xb5esaarel Tarvastu ordulinnuse varemed._NEWLINE_V\xc3\xb5rtsj\xc3\xa4rve k\xc3\xb5rge veeseisu korral on j\xc3\xb5e suudmealal \xc3\xbcleujutused.\n_START_SECTION_\nLooduskaitse\n_START_PARAGRAPH_\nJakobim\xc3\xb5isa k\xc3\xbclas asub j\xc3\xb5e \xc3\xa4\xc3\xa4res Kullam\xc3\xa4e maastikukaitseala ja Sooviku k\xc3\xbclas voolab j\xc3\xb5gi l\xc3\xa4bi Tarvastu metsapargi. J\xc3\xb5gi suubub V\xc3\xb5rtsj\xc3\xa4rve, mis kuulub V\xc3\xb5rtsj\xc3\xa4rve hoiuala koosseisu.'